**דרשה ל'חיי שרה' ויקברו אותו יצחק וישמעאל בניו אל מערת המכפלה**

**תיוג זרים כרשעים מנוגדת לרוחה של תורה**

רוב פ' חיי שרה, מוקדש למציאת אישה בעלת אישיות חסד עבור יצחק כדאגה לבניית החוליה הבאה בשושלת אברהם שתוכל להמשיך להגשים היעדים המהפכניים שבהם החל. אך סמוך לסוף הפרשה מוזכר בנו הבכור של אברהם אבינו - ישמעאל בשני הקשרים: א) כשותף ליצחק בקיום מצות כיבוד אב, במעשה חסד של אמת בקבורת אברהם אביהם. ב) בהזכרת 12 צאצאיו, המוגדרים כ'נשיאים לאומתם' - אומות שהיו מתגוררים ושולטים על שטח עצום, בין מצרים לאשור. מקובל במדרשים ובין רבים מעמנו בכלל, שישמעאל ועשו הם סמל לרשעים. הרקע לדימוי זה לגבי ישמעאל, לענ"ד, הוא בסיפור שהיה מצחק עם יצחק בקטונותו. לפי רש"י משמעות פועל קשה זה היא מעשים של ע"ז ג"ע וש"ד (וזאת עקב הופעת שרש צ.ח.ק בבנין פיעל במקומות אחדים במקרא), ולכן שרה דורשת מאישה – אברהם לגרשו. נראה שתיוג זה אינו עולה בקנה אחד עם הדגשת התורה שישמעאל מגיע במיוחד, ממקום מושבו, אי שם במדבר, ע"מ לקבור את אברהם אביו, למרות שחווה על בשרו, גירוש קשה , יחד עם אמו, אל המדבר הצחיח, שאברהם גרש אותו מפניו. ניתן אמנם לפרש שרק בסוף ימיו שינה ישמעאל את דרכו וחזר בתשובה, כרש"י (שמצא רמז לכך, בהקדמת ישמעאל ליצחק בקבורת אברהם) וגם אם היה בעל תשובה מגיע לו קרדיט רב. אך אם נפרש כאונקלוס שמשמעות 'מצחק' היא מחייך או משחק (כראב"ע וכחזקוני) כדרך הנערים, הרי שנשמט כל הבסיס השלילי כלפיו. אף אם נפרש כרד"ק שהיה לועג על יצחק שנולד מזקנים, תיוגו הדמוני אינו מוצדק, היות שצחוק כזה אינו בגדר רשעות, שהרי גם שרה, עת שמעה את בשורת הריונה בגילה הזקן הגיבה בצחוק של חוסר אמון ואף אברהם, המאמין הגדול, התקשה לקבל הבטחה זו באומרו: הלבן מאה שנה יולד ואם שרה הבת תשעים שנה תלד?

בדומה לכך גם עשיו כונה במדרשים כ'רשע'. תיוג זה נוצר כנראה, בעקבות מעשים שליליים של מלכות אדום כלפי עמ"י בהמשך ההיסטוריה וכן בעקבות הזיהוי, אצל בעלי המדרש, של אדום עם רומא ואח"כ עם הנצרות. אעפ"כ דימוי זה עושה עוול כלפי הדמות הספציפית של עשיו, המצטיירת בס' בראשית. עשיו, בפ' תולדות, מוצג אמנם כאיש שדה וכחומרני שאינו מעריך את משמעות הבכורה (לפחות בשעת מצוקת רעב ועייפות), אך מאידך הוא מוצג כמי שנפגע עמוקות ע"י רמאות אחיו וקבלת ברכה מבאסת. על פגיעה זו אומר ר' חנינא במדרש שכ"ט: כל האומר הקב"ה ותרן יוותרו מיעיו, אלא שמאריך אפו וגובה מאוחר יותר (בגזירת המן, שם מוזכר ביטוי דומה מאד לצעקת עשיו). בהמשך מוצג עשיו כמי שמוכן לשלוט בכעסו וכאבו העמוק ולהתגבר על רצונו להרוג את אחיו כדי לא לצער את הוריו. לאחר שנים רבות יסופר שהתפייס עם יעקב, למרות כעסו פגיעותו העמוקה (והליכתו בראש גדוד של 400 אנשי מלחמה). האם עשיו לא ראוי לשבח על נכונות זו להניח את נשקו ולהתפייס, כשם שאנו משבחים את דוד, שהלך בראש 400 אנשי מלחמה כדי להרוג את נבל ואנשיו, והניח את נשקו והתפייס, הודות לחכמתה של אביגיל? ולבסוף, גם לגבי עשיו, כנזכר לגבי ישמעאל, התורה מספרת שהגיע, מאדום, לקבור, יחד עם אחיו, את יצחק אביו. בהקשר לכך ידועים דברי רשב"ג, נשיא הסנהדרין ואביו של רבי בדבר"ר: מעולם לא כיבד אדם את אבותיו כמו שאני כבדתי את אבותי ומצאתי שכיבד עשו לאביו יותר ממני... שבח זה מזכיר את בחירת הגוי הפגאני, מאשקלון - דמה בו נתינה, ע"י ר' אליעזר (בבבלי קידושין ל"א.), כמופת של כיבוד הורים

אם נחזור לישמעאל ברור שלידתו מהגר מורידה את מועמדותו כמי שראוי להמשיך את מורשת אברהם ויעודיו הגדולים. כך אומר ה' לאברם בפירוש: ואת בריתי אקים את יצחק! וקביעה זו תקפה בוודאי גם לגבי עשיו. מאידך גיסא דומה שסיום פרשת חיי אברהם בסוף פרשתנו, המפרטת שנים עשר נשיאי ישמעאל ואת מרחבי הענק בהם שלטו צאצאיו, באים להדגיש שנתקיימה בו ובזרעו הבטחת וברכת ה' לאברם: והרביתי אותו במאד מאד, שנים עשר נשיאים יוליד. ונתתיו לגוי גדול.

לסיכום דברנו: התורה טורחת לתאר את ישמעאל ואת עשיו באופן מורכב, כשילוב של חומריות ושל מעשים טובים. מורכבות זו קיימת גם לגבי דמויות מופת ואבות האומה כיעקב ואף לגבי א"א (שרמב"ן סבור שחטא כמה חטאים הרי גורל), שהרי, כדברי חכמת קהלת: אין אדם צדיק בארץ אשר יעשה טוב ולא יחטא. מורכבות זו, לא ללמד על עצמה בלבד יצאה אלא ללמדנו על היחס הראוי כלפי כל אדם או תופעה שיש בה צדדים חיוביים ושליליים כאחד. בתור שכזו היא מעמידה בפנינו אתגר חינוכי ופרשני גדול להימנע מהכללות ותיוגים שרק מנציחים את השנאה, כגון המשפט האלמותי: בידוע שעשיו שונא את יעקב . מגמה סובלנית ומורכבת כזו עולה למשל בכתבי הרמב"ם בקביעתו (לגבי קבלת קביעות אמת פיזיקלית או מוסרית, מאריסטו, בתוככי עולם ההלכה) – שמע האמת ממי שאמרה. אף כלפי האיסלם והנצרות, דתות שהיו עוינות את עמ"י, הוא מוצא תפקיד ותרומה חיובית שלהם, כחלק מתהליך הגאולה בימות המשיח. כך כותב הרמב"ם בסוף הי"ד החזקה, בהל' מלכים: מחשבות בורא עולם אין כח באדם להשיגם כי לא דרכינו דרכיו ולא מחשבותינו מחשבותיו. **וכל הדברים האלו של ישוע הנוצרי ושל זה הישמעאלי שעמד אחריו אינן אלא לישר דרך למלך המשיח ולתקן את העולם כולו לעבוד את ה' ביחד.** שנ' כי אז אהפוך אל עמים שפה ברורה לקרוא כולם בשם ה' ולעבדו שכם אחד. כיצד. כבר נתמלא העולם [=עקב התפשטות האסלאם והנצרות בעולם] כולו מדברי המשיח ומדברי התורה ומדברי המצוות ופשטו דברים אלו באיים רחוקים ובעמים רבים ערלי לב והם נושאים ונותנים בדברים אלו ובמצוות התורה...

מי יתן ונזכה להתממשות דברי ישעיהו: כי מציון תצא תורה ודבר ה' מירושלים ונבואת צפניה לעת"ל: כי אז אהפוך אל עמים שפה ברורה לקרוא כלם בשם ה'...